
ACORD 106/2007, DE 18 D’ABRIL, DEL PLE DEL CONSELL DE L’AUDIOVISUAL DE CATALUNYA

1. El Servei d’Anàlisi de Continguts d’aquest Consell va realitzar un informe arran d’una anàlisi de la programació de Ràdio Calafell, en virtut del que disposa l’article 3 de la Llei de l’Estat 11/1991, de 8 d’abril, d’organització i control de les emissores municipals de radiodifusió sonora, en relació amb el Decret 263/1990, de 23 d’octubre, de regulació del procés de concessió per a la gestió indirecta per part de les corporacions locals del servei de radiodifusió sonora en ones mètriques amb modulació de freqüència. Aquest informe determinava que, en els dies analitzats, Calafell Ràdio havia realitzat un total de set desconnexions amb l’emissora privada RAC1. 

2. De conformitat amb el que disposa l’apartat segon de l’article 34 de l’Estatut orgànic i de funcionament del Consell de l’Audiovisual de Catalunya, aprovat per l’Acord 3/2001, 28 de febrer, en relació amb l’article 7 del Decret 278/1993 de 9 de novembre, de procediment sancionador d’aplicació als àmbits de competència de la Generalitat, el Ple del Consell de l’Audiovisual de Catalunya, en la sessió de 14 de febrer de 2007, va acordar l’obertura d’un període d’informació prèvia a fi de donar audiència a CALAFELL RÀDIO, nom comercial de l’operador de radiodifusió sonora per ones terrestres amb modulació de freqüència de l’Ajuntament de Calafell, per tal que  en el termini màxim de cinc dies a comptar des del dia següent a la recepció de la notificació de l’Acord, pogués formular les manifestacions oportunes. 

3. Dins del termini atorgat per fer al·legacions ha tingut entrada en aquest Consell un escrit (registre número 473/2007) que signa l’alcalde de l’Ajuntament de Calafell, senyor Joan Olivella, en el qual s’al·lega que és voluntat de l’emissora i del consistori donar compliment a la legalitat vigent, i l’únic motiu d’haver-se portat a terme les desconnexions que van donar origen a l’expedient era perquè tenien mal entesa la legislació; però que des del moment en que han rebut la notificació de l’Acord d’obertura del període d’informació prèvia han deixat de connectar amb RAC1.

Amb la seva actuació, ajustada a dret, aquest operador ha procedit a reparar la lesió produïda, atès que a partir del moment en què el Consell li va notificar la incoació del període d’informació prèvia per incompliment d’allò que preveu la Llei de l’Estat 11/1991, de 8 d’abril, d’organització i control de les emissores municipals de radiodifusió sonora, en relació amb el dit Decret 263/1990, de 23 d’octubre, la contravenció dels quals va donar lloc a l’obertura del període d’informació prèvia, l’interessat ha manifestat la seva voluntat de complir amb la normativa esmentada i, efectivament, ha deixat de realitzar connexions amb RAC1. A la vista d’aquestes al·legacions i de l’actuació de l’interessat, es considera que s’ha de tancar el període d’informació prèvia i arxivar l’expedient.
DE CONFORMITAT amb el que disposa l’apartat g de l’article 10 de la Llei 2/2000, de 4 de maig, del Consell de l’Audiovisual de Catalunya i l’article 34 de l’Estatut orgànic i de funcionament del Consell de l’Audiovisual de Catalunya, aprovat per l’Acord 3/2001, 28 de febrer;

El Ple del Consell de l'Audiovisual de Catalunya, ha adoptat els següents,

ACORDS

1. Estimar les al·legacions de l’alcalde de l’Ajuntament de Calafell, senyor Joan Olivella.
2. Tancar, de conformitat amb el que disposa l’apartat segon de l’article 34 de l’Estatut orgànic i de funcionament del Consell de l’Audiovisual de Catalunya, aprovat per l’Acord 3/2001, de 28 de febrer, el període d’informació prèvia incoat a CALAFELL RÀDIO, nom comercial de l’operador de radiodifusió sonora per ones terrestres amb modulació de freqüència de l’Ajuntament de Calafell.

3. Arxivar l’expedient de CALAFELL RÀDIO, nom comercial de l’operador de radiodifusió sonora per ones terrestres amb modulació de freqüència de l’Ajuntament de Calafell.

4. Notificar aquest aquests Acords a l’interessat.

Barcelona, 18 d’abril de 2007
Josep M. Carbonell i Abelló                          Dolors Comas d’Argemir i Cendra

President                                                       Conseller secretari


